Anmodning om præjudiciel afgørelse indgivet af Okrazhen sad Smolyan (Bulgarien) den 13. juli 2023 – Glavna direktsia »Granichna politsia« kam Ministerstvo na vatreshnite raboti mod BO
(Sag C-435/23, Glavna direktsia Granichna politsia)
Processprog: bulgarsk
Den forelæggende ret
Okrazhen sad Smolyan
Parter i hovedsagen
Appellant og sagsøgt: Glavna direktsia »Granichna politsia« kam Ministerstvo na vatreshnite raboti
Appelindstævnt og sagsøger: BO
Præjudicielle spørgsmål
1.    Skal artikel 12, litra a), og ottende betragtning til direktiv 2003/88/EF 1 samt artikel 20 og 31 i Den Europæiske Unions charter om grundlæggende rettigheder fortolkes således, at de er til hinder for en national bestemmelse (i det foreliggende tilfælde artikel 187 i Zakon za ministerstvoto na vatreshnite raboti (lov om indenrigsministeriet)), som derved, at den ikke tillader, at den kortere arbejdstid for natarbejde i forhold til dagarbejde, som i henhold til de almindelige regler gælder for arbejdstagere i den private sektor, også gælder for politibetjente og brandmænd, som udfører skifteholds- og natarbejde (tjenestemænd i henhold til denne lovs artikel 142, stk. 1, nr. 1), fører til følgende forskelsbehandling, uden at denne forskelsbehandling er knyttet til et lovligt tilstræbt formål, nemlig:
En gruppe af arbejdstagere i den offentlige sektor, som varetager særligt vigtige opgaver til opretholdelse af den offentlige orden og beskyttelse af befolkningen (i det foreliggende tilfælde politibetjente og brandmænd som omhandlet i artikel 142, stk. 1, nr. 1, i lov om indenrigsministeriet, som udfører skifteholds- og natarbejde), bliver stillet ringere
a) såvel i forhold til en anden gruppe af arbejdstagere i den samme offentlige sektor, som varetager de samme opgaver til opretholdelse af den offentlige orden og beskyttelse af befolkningen, men som ikke udfører natarbejde i forbindelse med skiftende arbejdstider (i det foreliggende tilfælde de øvrige tjenestemænd under artikel 142, stk. 1, nr. 1, i lov om indenrigsministeriet) og alligevel modtager de samme fordele (f.eks. anciennitetstillæg, længere betalt ferie, tidligere pensionering, større fratrædelsesgodtgørelser) som de politibetjente og brandmænd, som udfører natarbejde i forbindelse med skiftende arbejdstider
b) som i forhold til arbejdstagere i den private sektor, som udfører skifteholds- og natarbejde uden at modtage de samme fordele, da de ikke varetager de samme særligt vigtige opgaver til opretholdelse af den offentlige orden og beskyttelse af befolkningen, for hvilke disse fordele ydes til en hel gruppe af arbejdstagere i den offentlige sektor (alle tjenestemænd i henhold til artikel 142, stk. 1, nr. 1, i lov om indenrigsministeriet)?
2.    Skal artikel 12, litra a), og ottende betragtning til direktiv 2003/88/EF samt artikel 20 og 31 i Den Europæiske Unions charter om grundlæggende rettigheder fortolkes således, at de er til hinder for anvendelsen af en bindende national retspraksis (som i det foreliggende tilfælde fortolkningsdom nr. 1 fra Varhoven kasatsionen sad na Republika Bulgarias (øverste kassationsdomstol, Bulgarien) store afdeling for civile sager af 15. marts 2023 i fortolkningssag nr. 1/2020), hvis denne anvendelse ville føre til et resultat, som er uforeneligt med EU-retten, nemlig den i det første spørgsmål beskrevne forskelsbehandling, idet uligheden ikke er baseret på et objektivt og rimeligt kriterium, altså ikke er knyttet til et lovligt tilstræbt formål og ikke står i et rimeligt forhold til dette formål?
____________
1     Europa-Parlamentets og Rådets direktiv 2003/88/EF af 4.11.2003 om visse aspekter i forbindelse med tilrettelæggelse af arbejdstiden (EUT 2003, L 299, s. 9).